วัดนาคกลาง เป็นวัดโบราณสร้างในสมัยกรุงศรีอยุธยา และได้รับสถาปนาขึ้นเป็นพระอารามหลวง ในสมัยกรุงธนบุรี รัชกาลที่ ๑ โปรดให้รวมวัดนาค วัดกลาง และวัดน้อย เป็นวัดเดียวกัน แล้วพระราชทานนามว่า วัดนาคกลาง และได้เสด็จพระราชดำเนินถวายผ้าพระกฐินในปีพุทธศักราช ๒๓๓๐ รัชกาลที่ ๒ โปรดให้สร้างพระอุโบสถ รัชกาลที่ ๓ โปรดให้บูรณปฏิสังขรณ์วัดนาคกลาง และได้เสด็จพระราชดำเนินถวายผ้าพระกฐิน รัชกาลที่ ๔ ได้เสด็จพระราชดำเนินถวายผ้าพระกฐิน ปีพุทธศักราช ๒๓๙๘ และ ๒๓๙๙ รัชกาลที่ ๕ โปรดให้วัดนาคกลางจัดพระสงฆ์เข้ารับบิณฑบาตในพระบรมมหาราชวัง พอถึงเทศกาลเข้าพรรษา โปรดให้พระบรมวงศานุวงศ์ไปจุดเทียนพรรษาที่วัดนาคกลาง และได้มีการบูรณปฏิสังขรณ์พระอารามหลายครั้ง รัชกาลที่ ๖ เสด็จพระราชดำเนินถวายผ้าพระกฐิน รัชกาลที่ ๗ โปรดให้บูรณปฏิสังขรณ์ โดยย้ายกุฏิจากแนวริมคลองมอญมาสร้างขึ้นใหม่เป็น ๒ คณะ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ได้เสด็จ พระราชดำเนินมาวัดนาคกลาง เพื่อทรงประกอบพิธีเททองหล่อพระรูปสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก (อยู่ ญาโณทยมหาเถร) สมเด็จพระสังฆราชองค์ที่ ๑๕ แห่งกรุงรัตนโกสินทร์ ซึ่งเป็นพระกรรมวาจาจารย์ของพระเทพสิทธินายก (เหรียง อินฺทสรมหาเถร) อดีตเจ้าอาวาส เมื่อวันที่ ๒๙ มิถุนายน พุทธศักราช ๒๕๑๕ สถานะและที่ตั้ง วัดนาคกลาง เป็นพระอารามหลวงชั้นตรี ชนิดวรวิหาร ตั้งอยู่เลขที่ ๗๖๑ ถนนอรุณอมรินทร์ เขตบางกอกใหญ่ กรุงเทพมหานคร มีที่ดินตั้งวัด เนื้อที่ ๔๗ ไร่ ๑ งาน ๘๘ ตารางวา ที่มา : วัดนาคกลาง. (๒๕๕๑). ใน กรมการศาสนา , พระอารามหลวง เล่ม ๑. (หน้า ๑๗๖-๑๗๗). กรมการศาสนา.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ
ลิงค์ข้อมูลในระบบ Matrix